Bal de La Comuna - Biquipedia, a enziclopedia libre

# Bal de La Comuna

### De Biquipedia

La Comuna embista de Señes. De primeras, Sin e más luego á baixo de tot, Sarabillo e la bal d'el Zinqueta.

Esta fuella ye escrita n'el parlar de La Comuna.

La bal de La Comuna ye una bal chicota d'el Perineu aragonés, lateral dela bal de Chistau que s'enfila bels 5 km ta'l norte per debant dela localidat de Sarabillo.

La bal se compone de tres lugars; Sin, que ye la uno de más baixo e que yera la cabezana que d'antes teneba la bal, Señes que ye el más alto, t'á'n que se puya per una pista que amanize d'el canto de la carretera, e Serbeto, que tiene la más de istoria e ye á'l final de la bal, el zaguer lugar d'ésta. Estes tres lugars en abe ya años formoren un solo monezipio que se disolbió en comenzar á despoblar-se la bal, perque ye tan isolada e diz tammién que tiene es terrenos bien poco solidos e hi yera inestable de construir perque las casas talmente caíban de tanto en cuanto e yera bien perigloso.

Ye bien curioso que es tres lugars dela bal forman es tres bértiz d'un trianglo isoszeles, á'n que Señes ye el bertiz de más d'alto, e que la distanzia más gran se fa nomás d'entre Serbeto e Sin. Els de Señes tenioren la problematica pior con es tremenallos dela tierra, per ixo diz que se despobló.

Cheograficament, la bal de La Comuna tien una forma carateristica d'embuto, que per el nort-ueste e el norte, respetibament, la trancan las puntas de Pegueras (2045 m) e la cresta d'el Chardal que s'achunta más t'alto con la Pica de l'Orbar (2425 m) e es garroz dela Sierra de Fubillons (2380 m). Per el canto nort-este e este el Tozal dela Igüerra (1962 m) e Peña d'el Cuezo (1926 m) la desparan dela Sobrebilla de Chistén. Las faixas que fan parte d'El Feneplán son, alabez, el paso ta la bal de Chistau per este canto, e más ta baixo, ya d'el canto d'el Zinqueta la peña de San Martín (1793 m) e la peña d'Artiés (1643 m) fican la tranca que la separa d'el curso d'el rio.

En La Comuna encara se pueden trobar casas como s'eban fecho d'antigos per Las Balles, pos encara no ha esperimentato el "boom" turistico delas bezinas Chistau ó Bielsa. Imachen: Una casa en Sin.

El curso d'augua prenzipal de la bal ye el barranco d'el Mont, que se forma debant dela ermita de Santa Luzía (puesto, altramente, d'interés relichioso ta la bal) en achuntar-se el barranco dela Salina que baixa dela Cruz de Guardia á'l canto d'el Feneplán e Serbeto, e el barranco d'el Chardal que naixe dela cresta homonima d'entre Pegueras e l'Orbar per alto d'el canto de Sin. El barranco d'el Mont baixa alabez per la Pariella e remata n'el Zinqueta debant de Sarabillo. Ye un curso de caudal escaixo, pos tota la bal t'alto ye una solana á'n que toda l'augua pasa per dibaixo dela tierra.

La Comuna ye, per contra que Chistau, una bal que encara no ha esperimentato guaire l'alze d'el turismo, e asinas se puet trobar encara prou más birchen que no las bals d'es arredols. Ye una bal que conserba numbrosas tradizions bien conserbadas e muestras d'el trazo de construyir que teneban d'antes la chent de las balles de l'alto Sobrarbe.

## [editar] El parlar de La Comuna

  l'Articlo prenzipal d'este alpartato ye Aragonés de La Comuna.

Perque ye á'l puesto á'n que ye, La Comuna ha desarrollato belas trazas diferents d'es dialetos dela suya redolada, pos se troba á'l medio d'el camín d'entre Chistau e Bielsa, que son dos partidas de dialetos con prou personalidat cadaguno. La bal s'ha fecho enfluyenziada per es diferents parlars de Las Balles manifestando per más gran d'es trazos un important bagache chistabín que ye d'esperar-se cuan se mira qué prosimo que ye ta ixa bal, pero con belas diferenzias respetibas á este, pos no tiene per eixemplo es preteritos perifrasticos que son tan prenzipals d'el parlar de Chistau:

- Tenioren* per cuentas de ban tener d'el chistabín moderno.
- Dormioren/durmioren* per cuentas de ban dormir.

Serbeto. La Comuna ye una bal que muestra numbrosos elementos de transizión cultural d'entre las diferentes balles que la embironan. l'Arquitetura ó el parlar local n'han quiesto fer d'ixemplos.

Estas desinenzias en -oren son bien rebeladoras d'el paso de formas belsetanas ta este canto de l'Orbar, que bien que rompen con la tendenzia d'es pasatos perifrasticos que mete el chistabín regular de Plan, San Chuan e Chistén. No ostante, Brian Mott decumentó en la bal formas sinteticas (fechas d'una parola sólo; p. ex. tenión, dormión) más pareixitas delas unas que se fan per baixo per es lugars de l'Aínsa (la resta de Sobrarbe) que no en las bals amparadas (*). Esta afirmazión s'ha quiesto rebatir per la falta d'atras muestras posteriors d'este rasgo que s'esen trobato, ó per l'uso d'ixas formas restrinchito talmente á'l parlar rapedo e coloquial.

La presenzia de partizipios con la forma clasica, rematatos en "-ato", "-eto", e "-ito", ye más gran que no en Chistau, á'n que ixas formas relictas s'han fecho restrinchidas nomás que ta bels berbos muy concretos: caito, traito, pero en La Comuna se troban tammién en dormito, cantato, e atros partizipios trisilabos anque la traszendenzia ta's que tienen más silabas ye escasa. Esta situazión se puet pensar que ye una siñal de transizión con el belsetán.

## [editar] Se beya tammién

- Sin
- Serbeto
- Señes
- Sarabillo
- Bal de Chistau
- Bal de Bielsa
- Aragonés chistabín
- Aragonés belsetán
- Aragonés de La Comuna

## [editar] Enrastres esternos

- Se beigan as imachens de Commons sobre la bal de La Comuna.

Categorías: Articlos en aragonés de La Comuna | Bals pirinencas

##### Views

- Articlo
- Descusión
- Bersión autual

##### Mirar